張子真楊政光吳德夫追路湘源賦此以別
作者：張栻
朝代：宋

paragraphs: 驅車出嚴關，觸熱歸路長。
一雨羣物蘇，吾行亦清凉。
灕水自南去，湘流正洋洋。
眷言二三友，跋馬勤送將。
蕭然短長亭，每語夜未央。
張子名家駒，千里方騰驤。
楊郎嶺中彥，而能歛鋒鋩。
延陵舊所熟，氣味固難忘。
向來幕府遊，三秀麗齋房。
居然出別語，分袂楚粵鄉。
人生會有別，勿悲參與商。
獨有贈言意，臨岐更平章。
風俗易移人，宦途劇羊腸。
千鈞有不守，决去飛鳥翔。
要當勉自持，詩書作金湯。
他年相會處，刮目看增光。
爲謝桂父老，無澤留一方。
惟餘石間字，時與洗苔蒼。